MAGYAR

Apple Inc.
Szoftver-Licencszerződés az iTunes for Windows Programhoz

Az Apple szoftverek használata előtt figyelmesen olvassa el a szoftverlicenc-szerződést („Licenc”).  Az Apple szoftver használatával elfogadja, hogy a jelen licenc feltételei kötik önt. Amennyiben nem fogadja el ennek a licenciának a szerződési feltételeit, ne használja a szoftvert. Amennyiben nem fogadja el ennek a licenciának a szerződési feltételeit, visszafizetés ellenében visszaviheti az Apple szoftvert oda, ahol azt beszerezte. Ha az Apple szoftvert elektronikus úton szerezte be, kattintson a „nem fogadom el/elutasítom” gombra. A hardvervásárlás során a csomag részeként kapott Apple szoftver esetén vissza kell adnia az egész hardver/szoftver csomagot, ha visszafizetést kíván kapni. 

Fontos megjegyzés: Amennyiben ez a szoftver anyagok másolására használható, akkor kizárólag olyan anyagok másolására használható, amelyeket nem véd szerzői jog, Ön rendelkezik azok szerzői jogával, illetve Ön törvényes engedéllyel rendelkezik azok másolásához. Amennyiben ez a szoftver használható zenei fájlok számítógépek közti zenehallgatás céljából történő távoli eléréséhez, a szerzői joggal védett zenék távoli elérése csak a törvény által megengedett személyes használatra vagy egyéb jogilag engedélyezett célra vehető igénybe. Ha bármely anyaggal kapcsolatban kétségei vannak a másoláshoz vagy hozzáféréshez való jogához, lépjen kapcsolatba a jogi tanácsadójával. 

1. Általános rész. 
A. Az Apple Inc. (“Apple”) a Licenciához lemezen, csak-olvasható memórián vagy bármely egyéb adathordozón vagy más formában mellékelt Apple-től és bármely harmadik féltől származó szoftverhez, dokumentációhoz és betűkhöz (együttes néven „Apple Szoftver”) a jelen Licencszerződési feltételei szerinti használatra való felhasználói jogosultságot ad, azokat tehát nem értékesíti Önnek, és az Apple és/vagy az Apple licencelő fenntartják maguknak az Apple Szoftver tulajdonjogát, valamint minden olyan jogot, amelyet kifejezetten nem biztosítottak az Ön részére.

B. Az Apple a saját belátása szerint elérhetővé teheti az Apple Szoftver jövőbeli frissítéseit a kompatibilis számítógépe számára. Az ilyen frissítéseknél előfordulhat, hogy azok nem tartalmazzák az összes meglévő szoftverfunkciót vagy olyan új funkciót, amelyet az Apple újabb vagy egyéb számítógépmodellekhez. A Licenc feltételei érvényesek a szoftver Apple által kibocsátott frissítéseire is, amelyek helyettesítik majd az eredeti Apple Szoftver terméket és/vagy átveszik a szerepét, kivéve, ha az adott frissítéshez külön licenc tartozik, mely esetben az a licenc vonatkozik majd rá.  

C. Az Apple Szoftver által megjelenített és elérhetővé tett tartalomhoz való jogosultság és a szellemi tulajdon az adott tartalom tulajdonosát illeti. Az ilyen tartalmat szerzői jogok vagy egyéb, szellemi tulajdonra vonatkozó törvények és egyezmények védhetik, és a tartalmat közzétevő harmadik fél használati feltételi vonatkozhatnak rá. A jelen Licenc nem biztosít semmilyen jogosultságot az ilyen tartalomhoz, és nem garantálja, hogy az ilyen tartalom elérhető lesz az Ön számára.

2. Engedélyezett licencfelhasználások és korlátozások. 
A. Licenc. A jelen Licenc feltételeinek és kikötéseinek megfelelően:
(i) Ön egy korlátozott, nem kizárólagos licencet kap, amellyel az Apple szoftverek egy (1) példányát letöltheti, telepítheti és használhatja minden egyes olyan kompatibilis számítógépen, amelynek Ön a tulajdonosa, vagy amely az Ön felügyelete alatt áll, kivéve, ha Ön az Apple szoftvereket az alábbi 2A (ii) szakaszban leírtak szerint szerezte be.

(ii) Ha az Apple szoftvereket a Microsoft Áruházból szerezte be, akkor Ön egy korlátozott, nem átruházható, nem kizárólagos licencet kap, amellyel az Apple szoftverek egy (1) példányát letöltheti, telepítheti és használhatja minden egyes olyan kompatibilis számítógépen, amely a Microsoft Áruház eléréséhez használt Microsoft-fiókkal van társítva.

B. Használattal kapcsolatos egyéb korlátozások. Amennyiben az Apple szoftverek anyagok másolására használhatók, akkor az ilyen jellegű használat kizárólag olyan anyagok másolására korlátozódik, amelyeket nem véd szerzői jog, Ön rendelkezik azok szerzői jogával, illetve Ön törvényes engedéllyel rendelkezik azok másolásához. Az Apple Szoftvert Ön nem teheti hálózaton elérhetővé, ahol azt egyidejűleg több számítógép is használhatja. Az Apple Szoftverfrissítésről csak egyetlen, géppel olvasható formátumú másolatot készíthet biztonsági tartalékmásolat céljából, azzal a feltétellel, hogy a biztonsági tartalékmásolatnak tartalmaznia kell az eredeti példányban meglévő összes szerzői jogi vagy egyéb, a tulajdonjogra vonatkozó információt. A fenti korlátozásokon kívül az Apple Szoftverhez mellékelt, az Apple tulajdonában lévő könyvtárak (“Apple DLL-ek”) licenciája csak az Apple Szoftverrel együtt történő használatra korlátozódik, kivételt képez, ha Ön WebKit fejlesztő, ez esetben felhasználhatja az Apple DLL-eket személyes céljaira vagy a WebKit fejlesztés kapcsán és az érvényes <https://webkit.org/> WebKit licenciákkal összhangban vállalkozása belső ügyeihez. 

C. Tilos a visszafejtés. Ön nem teheti meg, és elfogadja, hogy nem teszi meg, illetve más számára sem teszi lehetővé, hogy lemásolja (kivéve, ha ezt a jelen Licenc kifejezetten megengedi), dekompilálja, visszafejti, szétszedi, forráskód-visszafejtés, vagy titkosítás-feloldás alá veti, módosítja, vagy származékos mű készítésére felhasználja az Apple Szoftvert, annak bármely részét vagy az Apple Szoftver által biztosított szolgáltatást (kivéve, és olyan mértékben, amennyiben fenti korlátozást a vonatkozó jogszabályok tiltják, vagy amennyiben azt az Apple Szoftverben felhasznált nyílt forráskódú komponensre vonatkozó licenc feltételek lehetővé teszik).

D. VoiceOver Kit – automatikus frissítések. Ha a VoiceOver Kitet használja, a kiválasztott VoiceOver funkció esetén az Apple Szoftver rendszeresen ellenőrzi az Apple cégnél, hogy nem jelent-e meg a VoiceOver által a szóban elhangzó szöveg létrehozásához használt kiejtési rendszer frissítése. Ha rendelkezésre áll a kiejtési rendszer frissítése, a frissítés automatikusan a számítógépbe töltődik, és ha ki van választva a VoiceOver funkció, a kigenerálódik a szóban kimondott elemek új verziója, és szinkronizálódik az iPoddal. A kimondott elemek régi verziója ezután már nem áll rendelkezésre. Ezen automatikus frissítések nem változtatják meg az iPod készülék vagy az iTunes könyvtár multimédiás tartalmát (pl. zene, videó, podcast).

E. Nyílt forrás. Az Apple szoftverek bizonyos összetevői és az Apple szoftverekben megtalálható, harmadik féltől származó nyílt forráskódú programok elérhetők vagy elérhetővé válhatnak az Apple nyílt forráskódot tartalmazó weboldalán (https://www.opensource.apple.com/) (összefoglaló néven „Nyílt forráskódú komponensek”). Ön csak ezeket a nyílt forráskódú komponenseket módosíthatja vagy cserélheti le, feltéve, hogy: (i) a módosítás eredményeképpen kapott Apple Szoftvert egyetlen számítógépen használja a változatlan Apple Szoftver helyett; és (ii) egyébként betartja a jelen Licenc feltételeit és a nyílt forráskódú komponensekre vonatkozó többi licencfeltételt. Az Apple nem köteles karbantartási, műszaki vagy egyéb támogatást biztosítani a módosítás eredményeképpen kapott Apple szoftverekhez.

3. Átruházás. Az Apple szoftvert nem kölcsönözheti, lízingelheti, adhatja kölcsön, terjesztheti és adhatja tovább a licencét. A Microsoft Áruházból beszerzett Apple szoftverek nem ruházhatók át másra. Ha eladja valaki másnak a számítógépét, akkor az értékesítés előtt el kell távolítania az Apple szoftvereket a számítógépről. A közvetlenül az Apple-től beszerzett (pl. a https://www.apple.com/itunes/download/ weboldalról letöltött) Apple szoftverek esetében azonban végrehajthatja az Apple Szoftverre vonatkozó összes licencjogainak egyszeri, végleges átruházását egy másik félre, azzal a feltétellel, hogy: (a) az átruházásnak tartalmaznia kell a teljes Apple Szoftvert, beleértve annak összes komponensét és ezt a Licencet; (b) Ön nem tartja meg az Apple Szoftver sem teljes, sem részleges másolatát, beleértve a számítógépén és egyéb tárolóeszközön tárolt példányokat; továbbá (c) az Apple Szoftvert átvevő fél elolvassa és elfogadja ennek a Licencnek a szerződési feltételeit. 

4. Hozzájárulás az adatok felhasználásához. 
A. Diagnosztikai és használati adatok. Ha engedélyezi a diagnosztikai és használati adatok gyűjtését, elfogadja, hogy az Apple és leányvállalatai, valamint ügynökei rendszeres időközönként gyűjthetnek, feldolgozhatnak és felhasználhatnak diagnosztikai, műszaki, használati és kapcsolódó adatokat, nem kizárólagosan ideértve az egyedi rendszer- vagy hardverazonosítókat, továbbá a számítógépével, rendszerével és az alkalmazásszoftverekkel, valamint perifériákkal kapcsolatos adatokat, amelyek hozzájárulnak az Apple termékeinek és szolgáltatásainak fejlesztéséhez és biztosításához, elősegítik a szoftverfrissítések, a terméktámogatás és egyéb, Apple szoftverekhez kapcsolódó szolgáltatások biztosítását, és ellenőrzik, hogy a jelen Licenc feltételeit betartják-e. Az Apple felhasználhatja ezeket az adatokat a fent leírt célokra, feltéve hogy azok begyűjtése olyan formában történik, amely nem azonosítja név szerint a felhasználót. 

B. Könyvtáradatok. Az Apple Szoftver olyan funkciókat tartalmaz, amelyek az iTunes-könyvtártól függnek. Ha megosztja az iTunes-könyvtár információit az Apple-lel, akkor Ön elfogadja, hogy az Apple és annak leányvállalatai, ügynökei átvigyék, gyűjtsék, karbantartsák, feldolgozzák és felhasználják az ilyen információkat, beleértve az előadók, albumok és dalok neveit az ilyen funkciók nyújtásához és javításához. Ezt bármikor visszavonhatja oly módon, hogy megnyitja az Apple szoftver Beállítások ablakát, és törli a megfelelő négyzet bejelölését az Áruház beállításai alatt.

C. Adatvédelmi nyilatkozat. Adatait az Apple minden esetben az Apple ügyfelekre vonatkozó adatvédelmi irányelveivel összhangban kezeli, amelyek az alábbi helyen tekinthetők meg: https://www.apple.com/legal/privacy.

5. Az iTunes Store és egyéb szolgáltatások. 
A. Előfordulhat, hogy az Apple Szoftver hozzáférést biztosít az Apple iTunes Store-hoz, az Apple Musichoz és más, az Apple vállalattól vagy harmadik féltől származó szolgáltatásokhoz és webhelyekhez (összefoglalóan és külön: „Szolgáltatások”). Előfordulhat, hogy ezek a Szolgáltatások nem érhetők el minden országban vagy régióban. A Szolgáltatások használata internet-hozzáférést igényel, és bizonyos Szolgáltatások használatához Apple ID-ra lehet szüksége, amelyre további díjak vonatkozhatnak, és esetenként további feltételeket kell elfogadnia.

B. A szoftvernek az Apple ID-val, az iTunes Store-fiókkal és az iCloud-fiókkal való együttes használatával Ön elfogadja az adott fiók vonatkozó feltételeit, így például az Apple Médiaszolgáltatások felhasználási feltételeit, amelyeket a https://www.apple.com/legal/itunes/ww/ címen tekinthet meg, illetve az iCloud felhasználási feltételeit, amelyeket a https://www.apple.com/legal/icloud/ww/ címen tekinthet meg. Ha nem ért egyet az ilyen fiókok vonatkozó feltételeivel és kikötéseivel, ne használja az Apple szoftvereket ezen fiókokkal együtt.

C. Ön elfogadja, hogy a Szolgáltatások használata során olyan tartalmakat találhat, amelyeket sértőnek, illetlennek vagy kifogásolhatónak tarthat, és ezek a tartalmak szókimondó nyelvezetet használhatnak. Mindazonáltal Ön beleegyezik, hogy a Szolgáltatások használata saját felelősségére történik, és hogy az Apple nem felelős a támadó jellegű, illetlen vagy kifogásolható tartalomért. A tartalom típusai (beleértve a műfajokat, alműfajokat, podcast-kategóriákat és -alkategóriákat stb.) és leírásai tájékoztató jellegűek, és elfogadja, hogy az Apple nem garantálja ezek pontosságát.

D. Bizonyos Szolgáltatások megjeleníthetnek, tartalmazhatnak vagy elérhetővé tehetnek harmadik féltől származó tartalmakat, adatokat, információkat, alkalmazásokat vagy anyagokat („Harmadik féltől származó anyagok”), vagy hivatkozásokat szolgáltathatnak bizonyos harmadik fél webhelyeihez. A Szolgáltatások használatával tudomásul veszi és elfogadja, hogy nem az Apple felelőssége vizsgálni vagy értékelni az ilyen Harmadik féltől származó anyagok vagy webhelyek tartalmát, pontosságát, teljességét, aktualitását, érvényességét, szerzői jogoknak való megfelelőségét, törvényességét, minőségét vagy más aspektusát. Az Apple, tisztségviselői, társvállalatai és leányvállalatai nem vállalnak garanciát és nem támogatják, illetve nem vállalnak felelősséget harmadik féltől származó szolgáltatásokért vagy más anyagokért, webhelyekért, termékekért vagy harmadik féltől származó szolgáltatásokért. A Harmadik féltől származó anyagok és egyéb webhelyek hivatkozásai kizárólag a kényelem érdekében állnak rendelkezésre. Ön vállalja, hogy semmilyen módon nem használja a Harmadik féltől származó anyagokat bármely másik fél jogainak megsértésére, és hogy az Apple semmilyen formában nem felelős az ilyen használatért.

E. Kijelenti az Ön által, a Szolgáltatások használatával feltöltött tartalommal kapcsolatban, hogy rendelkezik azok tulajdonjogával, illetve jogosult vagy jogilag egyéb módon meghatalmazott azok feltöltésére, valamint ezek a tartalmak nem sértik a Szolgáltatásokra vonatkozó szolgáltatási feltételeket. Elfogadja, hogy a Szolgáltatások védett tartalmakat, információkat és anyagokat tartalmaznak (többek között grafikát, hanganyagot és szerkesztőségi anyagokat), amelyek tulajdonosa az Apple és/vagy licenctulajdonosai, és hogy ezeket megfelelő szellemi tulajdonra vonatkozó és egyéb jogok – nem kizárólag ideértve a szerzői jogokat – védik. Elfogadja, hogy semmilyen módon nem használja fel az ilyen védett tartalmakat, információkat és anyagokat a Szolgáltatások engedélyezett felhasználását kivéve, valamint olyan módon, amely nincs összhangban a Licenc feltételeivel, vagy sérti a harmadik fél vagy az Apple szellemi tulajdonhoz való jogát. A Szolgáltatások egyik része sem reprodukálható semmilyen formában vagy módon. Vállalja, hogy nem módosítja, kölcsönzi, lízingeli, adja kölcsönbe, árulja, terjeszti a Szolgáltatásokat, vagy nem hoz létre származtatott munkákat, és a Szolgáltatásokat nem hasznosítja jogosulatlanul, korlátozás nélkül ideértve, ha a Szolgáltatásokat számítógépes vírusok, férgek, trójai programok vagy rosszindulatú szoftverek átvitelére használja, illetve ha túllépi vagy leterheli a hálózati kapacitást. Továbbá vállalja, hogy semmilyen módon nem használja a Szolgáltatásokat bármely harmadik fél jogainak veszélyeztetésére, gyalázkodásra, nyomon követésre, fenyegetésre, rágalmazásra vagy bármely formában történő megsértésére, és hogy az Apple semmilyen formában nem felelős az ilyen használatért, sem az olyan megalázó, támadó jellegű, sértő vagy illegális üzenetekért vagy adatátvitelekért, amelyek a Szolgáltatások használatából adódhatnak. 

F. Emellett azon Szolgáltatások és Harmadik féltől származó anyagok, amelyek elérhetők, megjelennek vagy hivatkoznak az Apple szoftveren keresztül, nem minden nyelven és országban érhetők el. Az Apple nem vállal garanciát arra, hogy az ilyen Szolgáltatások és Harmadik féltől származó anyagok helyénvalók, vagy elérhetők bármely adott helyen. Amennyiben úgy dönt, hogy eléri vagy használja az ilyen Szolgáltatásokat és Harmadik féltől származó anyagokat, azt saját kezdeményezésből teszi, és felelős az alkalmazandó törvényekkel való összhangért, korlátozás nélkül beleértve az alkalmazandó helyi törvényeket, valamint adatvédelmi és adatgyűjtési törvényeket. Az Apple és licenctulajdonosai fenntartják a jogot, hogy előzetes figyelmeztetés nélkül bármikor módosíthatnak, felfüggeszthetnek, eltávolíthatnak bármely Szolgáltatást, vagy megvonhatják a hozzáférést. Az Apple semmilyen esetben sem tehető felelőssé az ilyen Szolgáltatások eltávolításáért, vagy a hozzáférés megvonásáért. Az Apple továbbá jogosult arra, hogy bármikor értesítés és felelősség nélkül korlátozza bizonyos Szolgáltatások használatát, vagy az azokhoz való hozzáférést.

6. Megszűnés. A jelen Licenc a megszűnéséig van érvényben. Az ebben a Licencben foglalt jogai automatikusan megszűnnek az Apple-től származó értesítés nélkül, ha ezen Licenc bármely szerződési feltételének betartását Ön elmulasztja. A Licenc megszűnésekor be kell szüntetnie az Apple szoftver mindennemű használatát, és meg kell semmisítenie az Apple szoftver összes – teljes vagy részleges – másolatát. A jelen licenc 4., 5., 6., 7., 8., 11. és 12. bekezdése minden ilyen megszűnést követően is érvényben marad.

7. Jótállási nyilatkozat. 
A. Ha Ön olyan ügyfél, aki fogyasztó (olyan személy, aki az Apple szoftvert nem kereskedelmi, üzleti vagy szakmai célra használja), a tartózkodási országának megfelelően további törvényi jogokkal rendelkezhet, amelyek meggátolhatják az alábbi korlátozások érvényességét, és törvényi tiltás esetén nem vonatkoznak Önre. A jogokat illetően további információt a helyi fogyasztói tanácsadó szervezettől kaphat.

B. ÖN KIFEJEZETT MÓDON TUDOMÁSUL VESZI ÉS EGYETÉRT AZZAL, HOGY AZ ALKALMAZANDÓ TÖRVÉNYEK ÁLTAL MEGENGEDETT MAXIMÁLIS MÉRTÉKIG AZ APPLE SZOFTVER HASZNÁLATA ÉS A SZOFTVEREK ÁLTAL VAGY AZOK HOZZÁFÉRÉSÉN KERESZTÜL NYÚJTOTT SZOLGÁLTATÁSOK IGÉNYBEVÉTELE SAJÁT FELELŐSSÉGÉRE TÖRTÉNIK, ÉS ÖN VÁLLALJA A TELJES KOCKÁZATOT A MEGFELELŐ MINŐSÉG, TELJESÍTMÉNY, PONTOSSÁG ÉS MUNKA TEKINTETÉBEN.

C. AZ ALKALMAZANDÓ TÖRVÉNYEK ÁLTAL MEGENGEDETT MAXIMÁLIS MÉRTÉKIG AZ APPLE SZOFTVEREK ÉS SZOLGÁLTATÁSOK KÖZREBOCSÁTÁSA „JELEN ÁLLAPOTUKBAN” TÖRTÉNIK, AZ ESETLEGES HIBÁKKAL EGYÜTT, MINDENFÉLE JÓTÁLLÁS NÉLKÜL, ÉS AZ APPLE, VALAMINT AZ APPLE LICENCTULAJDONOSAI (ÖSSZEFOGLALÓAN „APPLE” A 7. ÉS A 8. BEKEZDÉSBEN) ELHÁRÍT MINDEN KIFEJEZETT, VÉLELMEZETT ÉS TÖRVÉNYI JÓTÁLLÁST ÉS KÖRÜLMÉNYT AZ APPLE SZOFTVEREKRE ÉS SZOLGÁLTATÁSOKRA VONATKOZÓLAG, NEM KIZÁRÓLAGOSAN BELEÉRTVE A KERESKEDELMI HASZNOSÍTHATÓSÁGRA, MEGFELELŐ MINŐSÉGRE, ADOTT CÉLNAK VALÓ MEGFELELŐSÉGRE, PONTOSSÁGRA, ZAVARTALAN HASZNÁLATRA, A HARMADIK FELEK JOGAINAK TISZTELETBEN TARTÁSÁRA VONATKOZÓ JÓTÁLLÁST.

D. AZ APPLE NEM VÁLLAL JÓTÁLLÁST AZ APPLE SZOFTVEREK ÉS SZOLGÁLTATÁSOK HASZNÁLATÁNAK ZAVARTALANSÁGÁÉRT, NEM GARANTÁLJA, HOGY AZ ÁLTALUK NYÚJTOTT FUNKCIÓK ÉS SZOLGÁLTATÁSOK AZ ÖN KÖVETELMÉNYEINEK MEGFELELNEK, AZ APPLE SZOFTVEREK ÉS SZOLGÁLTATÁSOK MŰKÖDÉSE ZAVARTALAN ÉS HIBAMENTES LESZ, MINDEN SZOLGÁLTATÁS FOLYAMATOSAN RENDELKEZÉSRE FOG ÁLLNI, AZ APPLE SZOFTVEREK ÉS SZOLGÁLTATÁSOK KOMPATIBILISEK ÉS EGYÜTTMŰKÖDNEK A HARMADIK FÉLTŐL SZÁRMAZÓ SZOFTVEREKKEL, ALKALMAZÁSOKKAL ÉS SZOLGÁLTATÁSOKKAL, VALAMINT HOGY AZ APPLE SZOFTVEREK ÉS SZOLGÁLTATÁSOK HIBÁIT KIJAVÍTJA. AZ APPLE SZOFTVER TELEPÍTÉSE HATÁSSAL LEHET A HARMADIK FÉLTŐL SZÁRMAZÓ SZOFTVEREK, ALKALMAZÁSOK, ILLETVE A HARMADIK FELEK ÁLTAL BIZTOSÍTOTT SZOLGÁLTATÁSOK, VALAMINT AZ APPLE TERMÉKEK ÉS SZOLGÁLTATÁSOK HASZNÁLHATÓSÁGÁRA ÉS ELÉRHETŐSÉGÉRE.

E. EZENKÍVÜL TUDOMÁSUL VESZI, HOGY AZ APPLE SZOFTVER ÉS SZOLGÁLTATÁSOK NEM HASZNÁLHATÓK OLYAN HELYZETBEN ÉS KÖRNYEZETBEN, AHOL AZ APPLE SZOFTVER ÉS SZOLGÁLTATÁSOK MEGHIBÁSODÁSA, KÉSÉSEI, TARTALMAINAK HIBÁI ÉS PONTATLANSÁGA HALÁLT, SZEMÉLYI SÉRÜLÉSEKET, KOMOLY FIZIKAI VAGY KÖRNYEZETI KÁROKAT OKOZHAT, NEM KIZÁRÓLAGOSAN BELEÉRTVE A NUKLEÁRIS LÉTESÍTMÉNYEK, LÉGIFORGALOM-IRÁNYÍTÁSI ÉS -KOMMUNIKÁCIÓS RENDSZEREK, ÉLETMENTÉSI ÉS FEGYVERRENDSZEREK ÜZEMELTETÉSÉT.

F. AZ APPLE VAGY HIVATALOS APPLE KÉPVISELŐK SZÓBELI VAGY ÍRÁSOS KÖZLÉSE, TANÁCSA NEM KÉPEZ JÓTÁLLÁST. AMENNYIBEN AZ APPLE SZOFTVER VAGY SZOLGÁLTATÁSOK HIBÁSNAK BIZONYULNAK, A SZÜKSÉGES JAVÍTÁS TELJES KÖLTSÉGÉT ÖNNEK KELL VÁLLALNIA. EGYES JOGI SZABÁLYOZÁSOK NEM ENGEDÉLYEZIK A VÉLELMEZETT JÓTÁLLÁSOK KIZÁRÁSÁT VAGY AZ ÜGYFÉL TÖRVÉNYI JOGAINAK KORLÁTOZÁSÁT, EZÉRT ELŐFORDULHAT, HOGY A FENTI KIZÁRÁS ÉS KORLÁTOZÁSOK ÖNRE NEM VONATKOZNAK.

8. A felelősség korlátozása. AZ ALKALMAZANDÓ TÖRVÉNYEK ÁLTAL ENGEDÉLYEZETT MAXIMÁLIS MÉRTÉKIG AZ APPLE NEM FELELŐS AZ APPLE SZOFTVEREK ÉS SZOLGÁLTATÁSOK, VALAMINT AZ APPLE SZOFTVEREKHEZ VAGY SZOLGÁLTATÁSOKHOZ KAPCSOLÓDÓ, HARMADIK FÉLTŐL SZÁRMAZÓ SZOFTVEREK ÉS ALKALMAZÁSOK HASZNÁLATÁBÓL VAGY HASZNÁLHATATLANSÁGÁBÓL EREDŐ SZEMÉLYI SÉRÜLÉSEKÉRT ÉS SEMMILYEN ESETLEGES, KÜLÖNLEGES, KÖZVETETT VAGY KÖVETKEZMÉNYKÉNT JELENTKEZŐ KÁRÉRT, KORLÁTOZÁS NÉLKÜL BELEÉRTVE AZ ELMARADÓ HASZNOT, AZ ADATOK SÉRÜLÉSÉT VAGY ELVESZTÉSÉT, ADATOK VAGY INFORMÁCIÓK SIKERTELEN TOVÁBBÍTÁSÁT VAGY FOGADÁSÁT, AZ ÜZEMKIMARADÁST ÉS MINDEN EGYÉB KERESKEDELMI KÁRT ÉS VESZTESÉGET, FÜGGETLENÜL AZOK KELETKEZÉSÉTŐL, A FELELŐSSÉG JELLEGÉTŐL (SZERZŐDÉS, JOGSÉRTÉS VAGY EGYÉB), MÉG ABBAN AZ ESETBEN SEM, HA AZ APPLE VÁLLALATOT ELŐZŐLEG ÉRTESÍTETTÉK AZ ILYEN KÁROK BEKÖVETKEZÉSÉNEK LEHETŐSÉGÉRŐL. EGYES JOGI SZABÁLYOZÁSOK NEM ENGEDÉLYEZIK A SZEMÉLYI SÉRÜLÉSEKRE, AZ ESETLEGES VAGY KÖVETKEZMÉNYKÉNT JELENTKEZŐ KÁROKRA VONATKOZÓ FELELŐSSÉG KORLÁTOZÁSÁT VAGY KIZÁRÁSÁT, EZÉRT ELŐFORDULHAT, HOGY EZ A KORLÁTOZÁS ÖNRE NEM VONATKOZIK. Az Apple összes kár iránti teljes felelőssége semmilyen esetben sem haladhatja meg az ötven (50) dollár értéket (kivéve, ha azt az alkalmazandó jogszabályok személyi sérülések esetében előírják). A következő korlátozások akkor is érvényesek, ha a fentiekben meghatározott jogorvoslat nem éri el a célját.

9. Exportszabályozás. Az Apple szoftvert csak az Amerikai Egyesült Államok törvényei és az Apple szoftver beszerzési helyén illetékes joghatóság vagy joghatóságok törvényei által nem tiltott módon használhatja, exportálhatja és exportálhatja újra. Korlátozás nélküli különös tekintettel az Apple szoftver nem exportálható és exportálható újra (a) az Amerikai Egyesült Államok által embargóval sújtott országokba, (b) az Amerikai Egyesült Államok Pénzügyminisztériumának Specially Designated Nationals (külön megfigyelés alatt álló állampolgárok) listáján vagy az Amerikai Kereskedelmi Minisztérium Denied Person’s List (tiltólistán szereplő személyek) vagy Entity List (jogi személyek) listáján vagy egyéb harmadik feleket tartalmazó korlátozólistán szereplő személyek számára. Az Apple szoftver használatával kinyilvánítja és szavatolja, hogy nem tartózkodik az említett országokban vagy olyan országban, amely valamely említett listán szerepel. Vállalja, hogy nem használja az Apple szoftvert az Amerikai Egyesült Államok törvényei által tiltott célokra, korlátozás nélkül beleértve a rakéták, atom-, vegyi és biológiai fegyverek fejlesztését, tervezését, gyártását és termelését.

10. Kormányzati végfelhasználók. Az Apple szoftver és a kapcsolódó dokumentáció a 48 C.F.R. §2.101 definíciójának megfelelően „kereskedelmi termékek”, és a 48 C.F.R. §12.212, illetve a 48 C.F.R. §227.7202 definíciójának megfelelően „kereskedelmi számítógépes szoftverből”, valamint „kereskedelmi számítógépes szoftverdokumentációból” állnak.  Összhangban a 48 C.F.R. §12.212 vagy a 48 C.F.R. §227.7202-1 és 227.7202-4 közötti bekezdésekkel, a kereskedelmi számítógépes szoftver és kereskedelmi számítógépes szoftverdokumentáció az Amerikai Egyesült Államok kormányzatának végfelhasználói számára (a) csak kereskedelmi termékként, valamint (b) csak ugyanazokkal a végfelhasználói jogokkal licencelhető, mint a jelen szerződésben foglaltak szerint minden más végfelhasználó számára. A nyilvánosságra nem hozott jogok az Amerikai Egyesült Államok szerzői jogi törvényei alapján fenntartva.

11. Alkalmazandó jogszabályok és elválaszthatóság. A jelen licencre és annak értelmezésére Kalifornia állam törvényei az irányadók, eltekintve annak jogütközéseitől. A jelen licencre nem érvényes az az ENSZ által elfogadott „Nemzetközi árukereskedelmi szerződésekről szóló egyezmény”, amelynek alkalmazását kifejezetten kizárjuk.  Ha Ön az Egyesült Királyságban tartózkodó fogyasztó, ez a Licenc a tartózkodási helyének megfelelő illetékes bíróság törvényei által kerül szabályozásra. Ha valamely illetékes bíróság a licenc bármely rendelkezését, vagy annak egy részét érvényesíthetetlennek ítéli, a licenc egyéb részei továbbra is teljes mértékben érvényesek maradnak.  

12. Teljes szerződés, irányadó nyelv. A jelen Licenc képviseli a felek közötti teljes megállapodást az Apple Szoftver vonatkozásában, és az említett tárgyban létrejött összes korábbi vagy egyidejű megállapodást felülírja, kivéve a további szerződési feltételeket, amelyeket el kell fogadnia, ha az Apple internetes üzletét kívánja használni, és amelyek érvényesek lesznek az üzlet, és az üzlet közvetítésével vásárolt Szolgáltatások Ön általi használatára. A jelen licenc kiegészítése vagy módosítása csak akkor kötelező érvényű, ha az írásos, és az Apple vállalat által lett aláírva. A jelen licenc fordításai a helyi követelményeknek megfelelően készülnek, és amennyiben eltérés mutatkozik a jelen licenc angol és valamely nem angol változata között, a jelen licenc angol változata az irányadó a helyi törvények által megengedett mértékig.

13. Harmadik félre vonatkozó megjegyzések. 
A. Az Apple szoftver egyes részei harmadik féltől származó szoftvereket vagy egyéb, szerzői jog által védett anyagokat használhatnak vagy tartalmazhatnak. Az ilyen anyagok nyilatkozatai, licencfeltételei és kizárásai az Apple szoftver elektronikus dokumentációjában olvashatók, és az anyagok használata a megadott feltételek szerint történhet.

B. Az MPEG-4 használata. Az MPEG-4 Systems szabványa szerinti kódoláshoz a jelen termékre az MPEG-4 Systems Patent Portfolio License vonatkozik. Kivételt képez a további licenc és jutalékfizetési kötelezettség, amely akkor szükséges a kódoláshoz, ha (i) a tételek után fizetett fizikai adathordozón tárolt vagy másolt adatokkal kapcsolatos, és/vagy (ii) olyan tételek után fizetett adatokkal kapcsolatos, amelyek a végfelhasználóhoz tartós tárolás és/vagy felhasználás céljából jutnak el. Ez a kiegészítő licenc az MPEG LA, LLC-től szerezhető be. További részletekért tekintse meg a http://www.mpegla.com weboldalt.

A jelen termékre az MPEG-4 Visual Patent Portfolio License vonatkozik, melynek értelmében a fogyasztók személyes és nem kereskedelmi célú használat mellett (i) az MPEG-4 Visual Standard („MPEG-4 videó”) szabvány szerint videókat kódolhatnak és/vagy (ii) olyan MPEG-4 videókat dekódolhatnak, amelyeket egy ügyfél személyes és nem kereskedelmi tevékenység során kódolt és/vagy amelyeket MPEG-4 videoszolgáltatás keretében az MPEG LA vállalattól származó licenccel rendelkező videoszolgáltatótól szerzett be. Más jellegű használathoz a licenc nem biztosított és nem vélelmezhető. A promóciós, belső, kereskedelmi célú felhasználásról és licencekről további információ az MPEG LA, LLC vállalattól szerezhető be. Lásd: http://www.mpegla.com. 

C. H.264/AVC-megjegyzés. Az Apple szoftverek AVC kódolási és/vagy dekódolási funkcióján alapuló, a H.264/AVC kereskedelmi célú, további licencet igénylő használatára a következő rendelkezés vonatkozik: A JELEN LICENCBEN MEGHATÁROZOTT TERMÉK AVC FUNKCIÓJÁT AZ ÜGYFÉL CSAK SZEMÉLYES ÉS NEM KERESKEDELMI CÉLOKRA HASZNÁLHATJA, (i) VIDEÓK KÓDOLÁSÁRA AZ AVC SZABVÁNYNAK („AVC VIDEÓ”) MEGFELELŐEN ÉS/VAGY (ii) OLYAN AVC VIDEÓK DEKÓDOLÁSÁRA, AMELYEKET EGY ÜGYFÉL SZEMÉLYES ÉS NEM KERESKEDELMI TEVÉKENYSÉG SORÁN KÓDOLT ÉS/VAGY AMELYEKET AVC VIDEOSZOLGÁLTATÁS KERETÉBEN LICENCCEL RENDELKEZŐ VIDEOSZOLGÁLTATÓTÓL SZERZETT BE. AZ EGYÉB JELLEGŰ FELHASZNÁLÁSRÓL ÉS MÁS LICENCEKRŐL INFORMÁCIÓ AZ MPEG LA L.L.C. VÁLLALATTÓL SZEREZHETŐ BE. LÁSD: HTTP://WWW.MPEGLA.COM.

14. Harmadik felektől származó szoftverekre és szolgáltatásokra vonatkozó feltételek és kikötések.
Gracenote® végfelhasználói licencszerződés 
A jelen alkalmazás vagy eszköz a Gracenote, Inc., Emeryville, California („Gracenote”) cég szoftverét tartalmazza.  A Gracenote cég szoftvere (a „Gracenote Szoftver”) lehetővé teszi, hogy a program lemez- és/vagy fájlazonosítást végezzen, és internetes szerverekről vagy beágyazott adatbázisokból (együttesen „Gracenote-szerverek”) zenével kapcsolatos információkat szerezzen be, például nevet, előadót, sávot és címet („Gracenote-adatok”), és egyéb műveleteket végezzen. A Gracenote-adatokat csak a program vagy eszköz által végfelhasználók számára kínált módon használhatja. 

Ön beleegyezik abba, hogy a Gracenote adatokat, a Gracenote szoftvereket és a Gracenote kiszolgálókat kizárólag saját személyes, nem kereskedelmi célokra fogja használni.  Ön beleegyezik, hogy a Gracenote szoftvert vagy a Gracenote-adatokat nem bocsátja harmadik felek rendelkezésére, és nem másolja, továbbítja vagy küldi tovább nekik. ÖN BELEEGYEZIK ABBA, HOGY A GRACENOTE ADATOKAT, A GRACENOTE SZOFTVEREKET VAGY A GRACENOTE KISZOLGÁLÓKAT CSAKIS AZ ITT KIFEJEZETTEN ENGEDÉLYEZETT MÓDON HASZNÁLJA ÉS HASZNOSÍTJA. 

Ön vállalja, hogy amennyiben megszegi ezen korlátozásokat, a Gracenote adatok, a Gracenote szoftverek és a Gracenote kiszolgálók használatára vonatkozó nem kizárólagos licencengedélye megszűnik.  Ha a licence megszűnik, Ön beleegyezik, hogy felhagy a Gracenote-adatok, a Gracenote szoftver és a Gracenote-szerverek bármilyen jellegű és minden használatával. A Gracenote fenntartja magának a Gracenote-adatokra, a Gracenote szoftverre és a Gracenote-szerverekre vonatkozó minden jogot.  A Gracenote semmilyen körülmények között nem kötelezhető, hogy bármilyen Ön által szolgáltatott információért fizessen Önnek.  Ön beleegyezik abba, hogy a Gracenote, Inc. a saját nevében, közvetlenül érvényesítse a jelen Szerződésből adódó jogait Önnel szemben. 

A Gracenote szolgáltatás egyedi azonosítót használ a lekérdezett adatok statisztikai célú nyomon követéséhez.  A véletlenszerűen generált azonosítószám célja, hogy a Gracenote szolgáltatás számlálhassa a lekérdezéseket anélkül, hogy ismernie kéne az Ön személyazonosságát.  További információkért olvassa el a Gracenote adatvédelmi politikáját a Gracenote szolgáltatással kapcsolatban. 

A Gracenote szoftverek és a Gracenote adatok elemeinek használatára azok eredeti formájában jogosult. A Gracenote nem tesz kijelentést és nem ad kifejezett vagy feltételezett jótállást a Gracenote-szerverekről szerzett Gracenote-adatokkal kapcsolatban.  A Gracenote fenntartja magának a jogot, hogy törölje a Gracenote-szervereken lévő adatokat, vagy megváltoztassa az adatok kategóriáit bármilyen a Gracenote által indokoltnak tartott okból.  Nem garantált, hogy a Gracenote szoftver vagy a Gracenote-szerverek hibamentesek, vagy a Gracenote szoftver vagy a Gracenote szerverek fennakadásmentesen fognak működni. A Gracenote nem kötelezhető, hogy felújítsa, vagy újakkal egészítse ki adattípusait vagy kategóriáit, amelyeket a Gracenote a jövőben kínálhat, és bármikor beszüntetheti a szolgáltatásait. A GRACENOTE ELUTASÍT MINDEN KIFEJEZETT VAGY FELTÉTELEZETT GARANCIÁT, TÖBBEK KÖZÖTT AZ ELADHATÓSÁGRA, ADOTT CÉLRA VALÓ MEGFELELÉSRE, JOGOSULTSÁGRA ÉS HARMADIK SZEMÉLY JOGAINAK MEG NEM SÉRTÉSÉRE VONATKOZÓ GARANCIÁKAT IS.  A GRACENOTE NEM SZAVATOLJA AZ EREDMÉNYT, AMELYET ÖN ELÉRHET A GRACENOTE SZOFTVER HASZNÁLATÁVAL. A GRACENOTE SEMMILYEN ESETBEN SEM VONHATÓ FELELŐSSÉGRE BÁRMINEMŰ KÖVETKEZMÉNYKÉNT VAGY VÉLETLENÜL FELLÉPŐ KÁRÉRT, ILLETVE AZ ELMARADT HASZONBÓL VAGY BEVÉTELBŐL EREDŐ KÁROKÉRT. 

EA1528
2017. 12. 07.